97. ΑΠΟΦΑΣΗ ΥΠΟΥΡΓΩΝ ΟΙΚΟΝΟΜΙΚΩΝ ΚΑΙ  ΠΕΡΙΒΑΛΛΟΝΤΟΣ ΧΩΡΟΤΑΞΙΑΣ  ΚΑΙ  ΔΗΜΟΣΙΩΝ ΕΡΓΩΝ Αριθ. 2048873/5335/0022 της 22 Αυγ./2 Σεπτ. 1994 (ΦΕΚ Β΄ 666) Καθορισμός αποδοχών του προσωπικού με σχέση εργασίας Ι.Δ. της Γενικής Γραμματείας Δημ. Έργων του ΥΠΕΧΩΔΕ και των εποπτευομένων απ’ αυτή Ν.Π.Δ.Δ. Έχοντας υπόψη: 1.Τις διατάξεις του άρθρ. 19 παρ. 2 του Νόμ. 1876/90 «Ελεύθερες συλλογικές διαπραγματεύσεις και άλλες διατάξεις». 2.Τις διατάξεις του άρθρ. 40 του Νόμ. 849/78. 3.Τις διατάξεις του άρθρ. 29Α του Νόμ. 1558/85 «Κυβέρνηση και Κυβερνητικά Όργανα», το οποίο προστέθηκε με το άρθρ. 27 του Νόμ. 2081/92 (ΦΕΚ 154/Α/10.9.92). 4.Την απόφαση αριθ. ΥΠ. 123/15.7.94 (ΦΕΚ 550/Β/15.7.94) «περί καθορισμού αρμοδιοτήτων του Αναπληρωτή Υπουργού ΠΕΧΩΔΕ Κ. Γείτονα». 5.Το γενονός ότι από την απόφαση αυτή για το τρέχον έτος, προκαλείται δαπάνη 60.000.000 σε βάρος του προϋπολογισμού της ΓΓΔΕ κ.α.ε. 0300 του Ε.Φ. 31.210 και 150.000.000 δρχ. σε βάρος του προγράμματος δημοσίων επενδύσεων έργο 8371034 της ΣΑΕ 071. 6.Το γενονός ότι, ελλείψει των νομίμων προϋποθέσεων , υπάρχει αδυναμία υπογραφής συλλογικής σύμβασης εργασίας, για το προσωπικό που προσλαμβάνεται στη Γενική Γραμματεία Δημ. Έργων του ΥΠΕΧΩΔΕ και τους εποπτευομένους απ’ αυτή φορείς, σύμφωνα με τις διατάξεις των άρθρ. 20 και 21 του Νόμ. 2190/94, αποφασίζουμε: Καθορίζουμε τις αποδοχές του προσωπικού με σχέση εργασίας ιδιωτικού δικαίου της Γενικής Γραμματείας Δημ. Έργων του ΥΠΕΧΩΔΕ και των εποπτευομένων απ’ αυτή Ν.Π.Δ.Δ. ως εξής: 1.Για τη μισθοδοσία του προσωπικού αυτού έχουν εφαρμογή οι διατάξεις του Νόμ. 1505/84 «Αναδιάρθρωση μισθολογίου προσωπικού Δημόσιας Διοίκησης κ.λπ.», όπως τροποποιήθηκε με το Νόμ. 1810/88 «Συμπλήρωση και βελτίωση του Νόμ. 1505/84» με εξαίρεση τις διατάξεις που αναφέρονται στην παρ. 4 της παρούσας. 2.Η κατάταξη στα μισθολογικά κλιμάκια του Νόμ. 1505/84 θα γίνει με βάση τα τυπικά προσόντα που απαιτούνται κατά την αρχική τους πρόσληψη ή με βάση τα προσόντα που απαιτήθηκαν για την τυχόν ένταξή τους σε άλλη ειδικότητα και όχι με άλλα αυξημένα πρόσθετα προσόντα που έχουν ή απέκτησαν κατά την περίοδο της εργασίας τους. 3.Οι υπηρεσίες που προσφέρθηκαν εκτός δημοσίου Ν.Π.Δ.Δ. και ΟΤΑ δεν αναγνωρίζονται για τη μισθολογική τους εξέλιξη (Μ.Κ. και χρονοεπίδομα). 4.Οι διατάξεις των άρθρ. 1, 15, 17 και παρ. 1, 2 και 3, 22, 23, 25 παρ. 1 και 2 26, 27, 28, 29, 30 και 31 του Νόμ. 1505/84 και των άρθρ. 9, 10 παρ. 1, 2 και 4, 11, 14, 16, 18 και 20 του Νόμ. 1810/88, δεν έχουν εφαρμογή για το προσωπικό της παρούσας απόφασης. Η ισχύς της παρούσας άρχεται από 1 Ιουν. 1994.

[Source: greek_legal_code_raptarchis | Tokens: 2290]